GRADIVO ZA NOVINARJE

Ljubljana, 17. 9. 2019

PR-ZZZS-5/2019

Finančna projekcija poslovanja

Zavoda za zdravstveno zavarovanje Slovenije za obdobje 2019-2021

**Upravni odbor Zavoda za zdravstveno zavarovanje Slovenije (v nadaljevanju: ZZZS) je danes na redni seji med drugim obravnaval in sprejel finančno projekcijo poslovanja ZZZS za obdobje 2019–2021.**

Finančna projekcija poslovanja ZZZS v obdobju 2019 do 2021 upošteva veljavne pravne podlage in javnofinančne zmožnosti na način, da ZZZS načrtuje najmanj izravnano finančno poslovanje v okviru najvišjega obsega izdatkov za zdravstveno blagajno, ki ga določi Državni zbor RS z Odlokom o okviru za pripravo proračunov sektorja država za navedeno obdobje (v nadaljevanju: Odlok), kar je skladno s Programom stabilnosti in Zakonom o fiskalnem pravilu.

Predvideni prihodki ZZZS bodo v letu 2020 glede na leto 2019 večji za 225 milijonov, odhodki pa za 266 milijonov evrov. Finančni pogoji poslovanja ZZZS kljub večji dovoljeni porabi v letu 2020 glede na leto 2019 z vidika namena porabe na odhodkovni strani niso ugodni, saj bo moral ZZZS kar eno tretjino povečanih odhodkov v letu 2020 glede na leto 2019 (90 milijonov evrov) nameniti za plačilo neporavnanih obveznosti do izvajalcev zdravstvenih storitev za leto 2019 zaradi omejitve najvišjega obsega izdatkov za zdravstveno blagajno po Odloku za leto 2019. Hkrati bo ZZZS v letu 2019 računovodsko izkazal presežek prihodkov nad odhodki v višini 41,2 milijona evrov, dejansko pa bo imel konec leta 2019 neporavnane obveznosti v višini 44,8 milijona evrov. Zaradi teh zaostankov posledično ni zagotovljeno večje povečanje programov v letu 2020, ki so jih izvajalci zdravstvenih storitev sposobni izvesti in bi lahko prispevali h krajšanju čakalnih dob. ZZZS se je v zadnjih mesecih močno prizadeval za spremembo Odloka oziroma za povečanje najvišjega obsega izdatkov za zdravstveno blagajno za leto 2020 in s tem za porabo predvidenega presežka iz leta 2019 v letu 2020, vendar je zlasti Ministrstvo za finance nasprotovalo spremembi Odloka.

Leto 2020 je finančno že obremenjeno z dodatno naloženimi obveznostmi v višini 76,5 milijona evrov, ki izhajajo: (1) iz sklepov Vlade v zvezi s spornimi vprašanji Splošnega dogovora z aneksom 1 in 2 za leto 2019 in imajo učinek v letu 2020 (41,5 milijona evrov), (2) iz Sporazuma o razreševanju stavkovnih zahtev iz leta 2018 (25 milijonov evrov) in (3) iz predvidenega aneksa 3 k Splošnemu dogovoru za leto 2019, po katerem Ministrstvo za zdravje namerava povečati obseg programov za skrajševanje čakalnih dob v letu 2019, izvajalci pa bi prejeli plačilo s končnim letnim obračunom za leto 2019 v letu 2020 v ocenjeni višini 10 milijonov evrov.

Razpoložljiva sredstva v višini 113,2 milijona evrov glede na dovoljeno porabo po Odloku, se nameni za: (1) uresničevanje obstoječih pravic iz obveznega zdravstvenega zavarovanja skladno z izhodišči in trendi rasti po posameznih namenih porabe (90,3 milijona evrov) in (2) povečanje obsega programov in pravic ter boljše vrednotenje programov le v višini preostalih sredstev po pokritju vseh ostalih zakonskih obveznosti (22,9 milijona evrov): širitev programov za skrajšanje čakalnih dob[[1]](#footnote-1) (5 milijonov evrov, ki bodo zagotovljeni s prihranki iz naslova sistemskih sprememb na področju pravic do nadomestila plače med začasno zadržanostjo od dela, ki bodo imeli finančne učinke že v letu 2020), širitev pravic na področju medicinskih pripomočkov (5 milijonov evrov), draga bolnišnična zdravila (5,2 milijona evrov), uskladitev cen zdravstvenih storitev akutne bolnišnične obravnave glede na rezultate nacionalne stroškovne analize (5 milijonov evrov), širitev programa Dora in Svit (0,8 milijona evrov) in širitev na področju cepiv (1,9 milijona evrov).

V letu 2021 so prihodki in odhodki večji od predvidenih za leto 2020 za 197 milijonov evrov, povečana pa je tudi zmožnost financiranja ZZZS, saj je v letu 2020 in v letu 2021 predvideno sprotno poravnavanje tekočih obveznosti. V letu 2021 je za povečanje obsega programov in pravic ter za boljše vrednotenje programov glede na potrebe v zdravstvu mogoče nameniti okoli 169 milijonov evrov.

Projekcija bilance prihodkov in odhodkov, računa finančnih terjatev in naložb ter računa financiranja za leti 2019, 2020 in 2021 je pripravljena v tekočih cenah v evrih in predvideva:

|  |  |  |  |
| --- | --- | --- | --- |
|  | **LETO 2019 (projekcija v okviru Odloka)** | **LETO 2020** | **LETO 2021** |
| *A. Bilanca prihodkov in odhodkov:* |  |  |  |
| Prihodki | 3.094.890.986 | 3.320.000.000 | 3.516.639.848 |
| Odhodki | 3.053.724.629 | 3.320.000.000 | 3.516.639.848 |
| **Razlika med prihodki in odhodki** | 41.166.357 | 0 | 0 |
| *B. Račun finančnih terjatev in naložb* |  |  |  |
| Prejeta vračila danih posojil in prodaja kap. Deležev | 0 | 0 | 0 |
| Dana posojila in pvoečanje kapitalskih deležev | 0 | 0 | 0 |
| **Prejeta minus dana posojila in sprememba kap. deležev** |  | 0 | 0 |
| *C. Račun financiranja:* |  |  |  |
| Zadolževanje | 0 | 0 | 0 |
| Odplačilo dolga | 0 | 0 | 0 |
| **Neto zadolževanje / neto odplačilo dolga** | 0 | 0 | 0 |
| **POVEČANJE / ZMANJŠANJE SREDSTEV NA RAČUNIH** | 41.166.357 | 0 | 0 |

Pri pripravi finančne projekcije poslovanja ZZZS za leti 2020 in 2021 so upoštevani:

* veljavni predpisi navedeni,
* ocena realizacije prihodkov in odhodkov ZZZS v letu 2019, ki upošteva spremembe v globalnih makroekonomskih okvirih UMAR (september 2019) za leto 2019, realizacijo prihodkov in odhodkov v obdobju januar–avgust 2019 s projekcijo do konca leta 2019,
* globalni makroekonomski okviri UMAR za leti 2020 in 2021 (september 2019),
* pravice iz obveznega zdravstvenega zavarovanja glede na Zakon o zdravstvenem varstvu in zdravstvenem zavarovanju in Pravila obveznega zdravstvenega zavarovanja,
* finančni učinki Splošnega dogovora za pogodbeno leto 2019 z aneksom 1 in 2, ki vplivajo na višino odhodkov za zdravstvene storitve v letu 2020 in 2021 (41,5 milijona evrov v letu 2020); iz predvidenega aneksa 3 k Splošnemu dogovoru za leto 2019 je za leto opravljene storitve v letu 2019 predviden finančni učinek v letu 2020 v višini 10 milijonov evrov,
* transferni prihodki iz državnega proračuna za povračilo sredstev za plače in nadomestila plače pripravnikov in specializantov po Zakonu o zdravniški službi v letu 2020 v višini 91 milijonov evrov ter 97 milijonov evrov v letu 2021,
* prenos neplačanih obveznosti iz leta 2019 v leto 2020 v višini 44,8 milijona evrov,
* v letu 2021 je vključena valorizacija materialnih stroškov v cenah zdravstvenih storitev glede na povprečno rast cen življenjskih potrebščin v višini 21,6 milijona evrov, v letu 2020 za ta namen sredstva niso predvidena,
* povečanje cen zdravstvenih storitev v skladu s Sporazumom o razreševanju stavkovnih zahtev iz leta 2018 v višini 25 milijonov evro v letu 2020 ter 30 milijonov evrov v letu 2021 iz naslova uskladitve kalkulativnih plačnih razredov v cenah zdravstvenih storitev glede na veljavno plačno lestvico za javni sektor,
* povečanje sredstev za amortizacijo v kalkulaciji cen zdravstvenih storitev v letu 2021 v višini 16,1 milijona evrov ter dvig cen v specialistično ambulantni in bolnišnični dejavnosti v letu 2021 v višini 10 milijonov evrov,
* uvedba sprememb v skladu s stroškovno analizo (razvoj sistema SPP v akutni bolnišnični obravnavi) v letu 2020 v višini 5 milijonov evrov ter korekcija obračunskih modelov in uvedba novih zdravstvenih tehnologij v letu 2021 v višini 20 milijonov evrov,
* izboljšanje informacijske podpore izvajalcev z namenom zmanjšanja administrativnih ovir v letu 2021 v višini 10 milijonov evrov,
* nekatere nujne širitve programov z namenom skrajšanja čakalnih dob, za kar je v letu 2020 predvideno 5 milijonov evrov, v letu 2021 pa 25 milijonov evrov. Dodatna sredstva v letu 2020 bodo lahko zagotovljena za ta namen, če bodo sprejete sistemske spremembe na področju pravic do nadomestila plače med začasno zadržanostjo od dela, ki bodo imele finančne učinke že v letu 2020,
* za širitev mreže na primarni ravni in za dejavnost socialnih zavodov v letu 2021 je predvideno 9,6 milijona evrov,
* dodatna sredstva za draga zdravila zaradi porasta porabe, spremenjene cene in uvajanje novih zdravil ter aplikacijo dragih zdravil v letu 2020 5,2 milijona evrov, v letu 2021 26,6 milijona evrov; povračila sredstev na temelju dogovorov o ceni in povračilu stroškov za zdravila, ki jih je ZZZS sklenil s farmacevtskimi družbami so v letu 2020 ocenjena v višini 21 milijonov evrov, v letu 2021 pa 24,2 milijona evrov,
* dodatna sredstva za program Dora in Svit v letu 2020 v višini 0,8 milijona evrov,
* odhodki za zdravila, predpisana na recept, so v letu 2020 ocenjeni s 5,9 % realno rastjo potrošnje zdravil zaradi porasta predpisane količine zdravil, spremembe v strukturi predpisovanja in uvedbe novih zdravil, v letu 2021 pa s 4,2 % realno rastjo,
* odhodki za medicinske pripomočke so v letu 2020 ocenjeni z 11,2 % realno rastjo, v letu 2021 pa z 10,1 % realno rastjo. Rast odhodkov je predvsem posledica načrtovane širitve pravic do medicinskih pripomočkov na podlagi spremembe Pravil obveznega zdravstvenega zavarovanja ter povečanja števila zavarovanih oseb, ki so upravičene do teh pripomočkov,
* po podatkih NIJZ za izvedbo programa cepljenja v obdobju 2020 – 2021 se odhodki za cepiva v letu 2020 povečajo za 1,9 milijona evrov,
* odhodki za zdravljenje v tujini so v letu 2020 ocenjeni z 2,9 % realno rastjo, v letu 2021 pa z 2,6 % realno rastjo zaradi naraščajočega števila napotenih zavarovanih oseb na zdravljenje v tujino, predvsem iz naslova izčrpanih možnosti zdravljenja v Sloveniji,
* odhodki za mednarodne sporazume so v letu 2020 ocenjeni s 4,4 % realno rastjo zaradi večje rasti odhodkov tujih zavarovancev v Sloveniji (rast turizma), v letu 2021 pa z 0,1 % realno rastjo,
* odhodki za nadomestila plač za čas začasne odsotnosti z dela so v letu 2020 predvideni z 9,4 % nominalno rastjo, v letu 2021 pa z 9,3 % rastjo. Ocena temelji na nominalni rasti povečevanja števila zaposlenih v preteklem in tekočemu letu, nominalni rasti povprečne plače v preteklem letu ter na 1,5 % rasti iz drugih razlogov.

Upravni odbor ZZZS je danes globalno projekcijo finančnega poslovanja ZZZS za obdobje 2019 do 2021 sprejel in jo posredoval Ministrstvu za zdravje, saj je sestavni del proračunske dokumentacije, ki jo bo Vlada RS posredovala Državnemu zboru RS ob predložitvi predloga proračuna Republike Slovenije za naslednji dve leti. Hkrati pa je izhodišče za pripravo predloga finančnega načrta ZZZS za leto 2020 in predloga finančnega načrta ZZZS za leto 2021, ki bosta še letos posredovana organom upravljanja ZZZS v obravnavo in sprejem.

ZAVOD ZA ZDRAVSTVENO

ZAVAROVANJE SLOVENIJE

1. Skupna trajno povečana sredstva za skrajšanje čakalnih dob v obdobju 2018-2020 znašajo 60 milijonov evrov, od tega je bilo 35 milijonov evrov zagotovljenih v letu 2019, še dodatnih 5 milijonov evrov, pa se zagotovi v letu 2020. [↑](#footnote-ref-1)